जब भी उन्होंने कोई फैसला किया, उसे सरकार या पार्टी स्तर पर लागू किया गया. मुख्यमंत्रियों की युवा पीढ़ी के लिए वे जहां भी जोर लगा सकते थे, लगाया; और उन्हें कश्मीर एवं आंध्र में कुर्सी पर बैठाया. उन्होंने युवा कांग्रेस के जरिए पार्टी में क्रांतिकारी बदलाव लाना चाहा, किसी ने उन्हें नहीं रोका. वे अपनी सूची से प्रत्याशी चुनकर बिहार में पार्टी का चुनाव प्रचार खुद करना चाहते थे, सो उन्होंने किया. उत्तर प्रदेश में कुछ और सीटें पाने की उम्मीद में उन्होंने अपने थैले से सारी लुभावनी चीजें निकालकर दांव पर लगा दीं. वे आगे बढ़ते गए.